ملک دینار

ملک دینار شحن پیل سلطنتِ دہلی کے دور کے اہم جرنیل تھے جو بالخصوص سلطان علاء الدین خلجی کے عہد میں نمایاں ہوئے۔ ان کا نام مؤرخ ضیاء الدین برنی کی تصنیف میں مصاحبانِ بادشاہ علاء الدین خلجی کے ضمن میں مذکور ہے جس سے ان کی دربار میں منزلت کا اندازہ ہوتا ہے۔

 تقرری بطور حاکم بدایوں 
706ھ میں ان کو سلطان علاء الدین خلجی کے زمانے میں بدایوں کا حاکم مقرر کیا گیا۔ ان کی گورنری کے زمانے میں بدایوں میں امن و اطمینان کی کیفیت رہی۔ مجموعی طور پر علاء الدین خلجی کے عہد کو برصغیر میں مضبوط نظم و نسق اور امن و امان کے لیے یاد کیا جاتا ہے، خصوصاً دہلی کے قرب و جوار کے علاقوں مثلاً بدایوں، امروہہ اور میرٹھ میں انتظامی بہتری اور عوامی آسائش کے اسباب نمایاں تھے۔

 عہدِ علاء الدین میں تعمیرات 
اسی دور میں سلطنت بھر میں عمارات، مساجد، قلعہ جات، حوض اور میناروں کی بڑے پیمانے پر تعمیر ہوئی۔ روایت ہے کہ علاء الدین خلجی کے عہد میں ستر ہزار معمار تعمیراتی کاموں پر مامور تھے اور بڑی بڑی قلعہ جاتی تعمیرات نہایت تیزی سے مکمل کی جاتی تھیں۔ سلطان علاء الدین خلجی کا انتقال 6 شوال 716ھ کو ہوا۔ مشہور روایت کے مطابق ملک کافور نے سلطان کو زہر دیا تھا۔ سلطان نے تقریباً بیس برس تختِ سلطنت پر حکومت کی۔

 عہدِ مبارک شاہ خلجی 
شہاب الدین عمر کے مختصر عہد کے بعد جب سلطان قطب الدین مبارک شاہ خلجی محرم 717ھ میں تخت نشین ہوئے تو انھوں نے ملک دینار شحنہ پیل کو  کا خطاب عطا کیا۔ اس قرینے سے قیاس کیا جاتا ہے کہ اس وقت تک وہ بدایوں کے حاکم تھے۔ اسی سال سلطان قطب الدین مبارک شاہ نے ظفر خاں کی صاحبزادی سے نکاح کیا اور بعد میں ملک دینار شحنہ پیل (ظفر خاں) کو گجرات کا حاکم مقرر کیا۔

 گجرات کی گورنری 
انھوں نے مختصر مدت میں نہر والہ (گجرات) کے علاقے کو بے امنی اور انتشار سے پاک کیا اور زمین داروں سے کثیر رقم وصول کر کے سرکاری خزانے میں جمع کرائی۔ ان کی کارگزاری کو مؤثر اور کامیاب سمجھا جاتا ہے۔

 قتل 
باوجود اس کے کہ ان کی کارکردگی عمدہ تھی اور سلطان سے رشتہ داری بھی قائم ہو چکی تھی، سلطان مبارک شاہ نے جوشِ غضب اور حالتِ نشہ میں بے جرم ظفر خاں (ملک دینار شحنہ پیل) حاکمِ گجرات کو قتل کرا دیا۔

 حوالہ جات 

زمرہ:بھارت کی عسکری تاریخ
زمرہ:خلجی خاندان
زمرہ:ہندوستانی جرنیل